khistorydata/jeongjo-sjw-relations huggingface dataset:
정조 10년 · 목
疏略曰。逆魁賊竪。次第就戮。而(刀削)夫妖宇之千罪萬惡。剮磔猶輕。而爲其同惡之父。終靳窮訊正刑。賊復之凶謀逆節。鉤問有階。而乃於輸款之子。勒令只施本律。古今天下。寧有如許治逆之法乎。噫嘻。 慈敎中若曰。五九月喪變。症勢怪底。又若曰。形跡畢露。滿紙辭意。丁寧惻怛。爲今之道。宜亟嚴訊逆醫乳媪。盤問在囚諸賊。明覈根因。而伏況殿下。旣以疑之一字屢諭群下。繼而曰。無指的。苟有指的。奚待乎究覈。而何殿下直以輕易二字。牢拒群請。不念擧國臣民罔極之憤難抑之情。一至此哉。又伏奉昨日 慈批之下賓廳者有曰。尙有未了當之事。目今鞫事之徑撤。(刀削)何莫非未了之事。而上所陳究覈於可疑之端者。豈非未了中最大條件乎。伏乞亟從府院之啓。仍降究覈之命焉。臣竊有私義之難冒者。向忝憲職。略陳所懷。而微忱未槪特罷有命。尙切惶懍。及夫金復仁之疏出。而有不勝驚惋者。臣之草草筵奏。誠有愧備堂聯疏之嚴正。而居可言之地。伸共憤之義。固是臣分民彝之所同然者。夫安有諸宰則可以陳章。而在臣則不宜開口之理乎。至於時議榮利等說。傳襲有自。鄙陋莫甚。不欲索言而縷卞也。噫。人各有見。不可苟同。彼則以私好而護之。臣則以公議而斷之。而滿紙游辭。放恣無憚。唯以傾陷詬辱之說。要爲及攻洩憤之計。人之無良。胡至此極。臣身所遭之奇怪。雖未滿一哂。而在臣私義。實無因仍蹲據之勢。伏望鐫削臣職。
정조 10년 · 강
持平金履成上疏。賜例批。
정조 10년 · 목
疏略曰。春宮邸下。奄棄銅闈。日月浸遠。痛冤深切。及夫九月之變又出。而天心之一分可恃者。更無餘望。則擧國之悲憤疑怪。日以層積。何幸我 慈聖。誕頒十行之敎。至於兩次喪變症勢凡百自初怪底之敎。臣奉讀未半。自不覺聲淚之無從也。我殿下明燭幾微之際。洞悉禍變之源。則聖心之痛惜冤酷。曷有其極。而尙今忍而不發。至於 慈敎之下。猶遲盤覈之道。臣實惑焉。竊伏見近日一二疏批。以無指的難以考覈爲敎。嗚呼。其將終於未的。而不可以覈耶。前後禍變之祟。非有可見之形。而豈無可察之影乎。伏願嚴鞫諸賊。期於得情焉。夫治逆之道。苟不能明覈端緖。悉拔根抵。則涓流之漸滋。爎火之益熾。卽其必然之勢也。顧今撒鞫之命。遽下於才殲兩賊之餘。竊恐殿下此擧。使彼干連疑懼之徒。釀成他日之患禍。思之及此。豈不寒心。殿下所以酌處於宇鎭以謙者。大是失刑。而況有條件之未盡鉤覈。則更加嚴訊。抉施典刑。斷不可已也。(刀削)惟殿下垂察焉。
정조 10년 · 강
掌令白師謹上疏。賜例批。
정조 10년 · 목
疏略曰。東宮邸下。遽爾上賓。貳極空虛。臣民悲冤。愈久愈切。而八域所顒望者。惟在彌月之慶。而九月之變復出。輿情之驚慟而疑怪者。日甚一日。迺者 慈敎誕宣。益知喪禍源委。有所在矣。乳道之徑斷。熱劑之連進者。已是逆醫情節之彰著。而至凶極㦧之陰謀秘計。決非一廷楫所可獨辦。必有主張指揮於暗地者。伏願逆醫設鞫嚴覈。抉施刑。章焉。(刀削)賊復之凶㦧情節。有浮於适雲。而今者誅討之典。及不用适雲之已例。刑政之乖當。孰有大於此哉。況以謙若使嚴加刑訊。則徒黨可以鉤得。逆節可以盡覈。而直令用法。至有撒鞫之命。是豈鋤治黨與。永除禍亂之道哉。至若逆明。締結三道擧兵之劇賊。圖爲內應。則其凶謀陰圖。與賊復無異。而不用孥戮之典。其可曰國有法乎。伏願施復以殄滅之律。以謙則嚴加鉤問。逆明則施以孥戮之法焉。鳴呼。賊喆妖宇。羽翼於復謙。而潛通機密。(刀削)千罪萬惡。父傳子襲。況其四字凶言。卽其結案。而逆宇則反有酌處之命。賊喆則尙逭盤劍之典。自有鞫獄以來。豈有如此疏漏者耶。惟彼寧鎭。紹介兩賊。凡其凶慝情節。宜無所不參。而不囚王府。仍付秋曹者。是何治逆之法耶。伏願宇寧兩賊。亟加嚴鞫。賊喆快施當律焉
정조 10년 · 강
御仁政殿。行祈穀大祭誓戒。
정조 10년 · 목
前一日四更一點。具遠遊冠絳紗袍。乘輿出協陽門。詣仁政殿階上。降輿就版位。享官以下諸執事及百官。行四拜禮。讀誓文官吏曹判書尹蓍東。及刑曹判書鄭昌聖。陞自東階。讀誓文官讀誓文訖。讀誓文官及刑判俱降復位。享官以下行禮如初。乘輿出仁政門。由協陽門還內。
정조 10년 · 강
罷禁衛大將徐有大職。
정조 10년 · 목
敎曰。莫重誓戒儀文。如是不備。殿門以內。鹵簿皆從吉。而輦輿與擔陪之異色。槍劍軍之仍用靑色。大關禮制。擧行極爲駭然。內乘幷先汰後拿。該營大將罷職。
정조 10년 · 강
以李敬懋爲禁衛大將。備薦也。
정조 10년 · 강
慈殿上號。命擇日擧行。
정조 10년 · 목
敎曰。今番以進 號事。庭籲之後。 慈心執謙。因此 慈候欠寧。俄又有庭啓 諺批。而自前進 號之請。元無旣發旋正之例。群情之顒望。旣如是懇摯。雖以 慈心之謙抑。必不終至牢拒。回 聽之道。予方積誠陳達。以期 從許。外廷擧行。當遵丁卯故事。 慈殿加上 尊號。令該曹擇日擧行。又敎曰。上 號日子。雖以不可從近爲之。 慈敎屢屢如是固拒。而此則當有積誠回 聽之道。以來月旬後念前擇入。又敎曰。 慈殿定號會議。當日擧行。定 號上箋當親行。以此知悉。
정조 10년 · 강
召見大臣閣臣及禮堂于誠正閣。
정조 10년 · 목
左議政李福源啓言。 東朝進號有命。都監堂郞請差出。又啓言。此時度支。多有擧行之事。而判書鄭一祥。方在臺論中。勢難行公。請許遞。竝從之。○戶曹判書趙㻐。以前望點下。敎曰。度支擧行事務時急。長堂上來前。令亞堂皆令句檢。○福源又啓言。都監擧行。專在度支。新判書趙㻐。請催促上來。又啓言。判堂未到間。亞堂當爲替行。而戶曹參判任希曾老病難責劇務。請改差。幷從之。又啓言。俄者御將望入啓後。領相送言於臣等曰。將望例不拘罷職。而出望時未及思得。以老病人循次擬入。須卽改入云。而望單已入。不得改入矣。敎以。然則更爲擬入。○禮曹參判李崇祜啓言。今此上 尊號陳賀時。 宗廟　永寧殿 社稷 景慕宮。一體告由。而古例或前期告由。或當日告由。今番則何以爲之乎。敎以。依丁卯年例爲之。 儲慶宮　毓祥宮一體告由。崇祜曰。陳賀方物物膳。請依例封進。敎以。外方方物物膳。只 慈殿封進。崇祜曰。今此上 尊號都監堂上郞廳。依例差出事。請分付該曹。從之。○承旨徐鼎修啓言。 王大妃殿加上 尊號議定事命下矣。大臣館閣堂上九卿六曹參判以上三司長官。請竝牌招。從之。
정조 10년 · 강
以金鍾秀爲大提學。李秉模爲吏曹參判。前望也。
정조 10년 · 목
尊號望。明宣明憲肅明。首望點下。
정조 10년 · 강
詣仁政殿。上 慈殿定號箋文。
정조 10년 · 목
具遠遊冠絳紗袍。陞輿出協陽門。詣仁政殿西階下。降輿入小次。兵曹勒諸衛。陳鹵簿儀仗於正階及殿庭東西。宗親文武百官入就位。禮曹正郞以箋亟置於龍亭。細仗前導。由東門入置於案。予陞詣板位。行四拜禮。在位諸臣亦爲行禮。禮曹正郞捧箋亟。跪授承文院都提調金致仁。致仁受以授近侍。近侍傳捧跪進。予受之。以授近侍。盛于龍亭以出。予降詣祗迎位。東向立祗迎訖。還入小次。復命時至。陞詣板位。近侍復命。行四拜禮。在位諸臣亦爲行禮。左通禮啓以禮畢。陞輿出仁殿門。由泰秋門詣 東朝。仍爲還內。○敎曰。今番揄揚之擧。迫於群請。勉回 慈心。下情非不欣忭。而 慈殿因此費慮。在予道理。宜思順適之方。節目間儀文。略加省煩。未爲不可。況以此時異於常時。 慈敎不啻縷縷。昔在 先朝丙子年上 號東朝也。 慈殿不臨殿。都監擧行。務從省約。今宜一遵是年例。實爲仰體仰述之一端。上 號日。外殿親上 册寶。當如儀。而自內行禮。則親進致詞箋文及內外命婦行禮。竝除之。 慈殿旣不臨殿。勿設樂勿立仗。只行讀 册寶節次事分付。 册玉寶玉。則以曹儲取用。而內樻外亟寶盝朱筒。以至床案巾袱。竝依丙子年例。亦以曹儲推移取用。監造官郎廳三房各一員。都監勿造假家。習儀三度。竝勿磨鍊等事。亦依丙子年例爲之。以重事體之意。方物物膳。使之依例封進於 慈殿矣。以歲儉民饑。 慈敎以爲不安。亦當用丙子例。設賑諸道方物物膳。勿爲封進。賑邑守令勿差差員。以慰 慈心。以彰 慈德。仍將此意。行會諸道。○禮曹啓言。 王大妃殿上 尊號吉日。令日官推擇。則來正月初八日十三日十七日俱吉云。以何日擧行乎。敎以。初八日爲之。
정조 10년 · 강
有政。吏曹判書尹蓍東。參判沈豊之。參議李時秀進。
정조 10년 · 목
以徐命善爲 尊號都監都提調。李命植李崇祜金憙爲提調。鄭東敎李亨正李敬魯金魯成趙瑗爲郎廳。徐有隣爲右參贊。李崇祜爲戶曹參判。金憙爲工曹參判。閔鍾顯爲副提學。沈豊之爲禮曹參判。蔡弘履爲兵曹參判。趙尙鎭爲大司成。○尊號都監啓言。本都監郎廳。副司果曺允大。應敎申耆請差下。允之。敎曰。日前赦典中。下蕩滌一款。雖命勿論。大政隔夜。且與外任有異。堂下因居中。不得序陞人。幷勿拘陞遷事。分付該曹。
정조 10년 · 강
行副司直宋載經上疏。賜批。
정조 10년 · 목
疏略曰。臣於病蟄鄕廬之中。忽聞窮天地亘古今所未有之逆變。扶曳病軀。蒼黃奔問。道聞一二賊魁。就伏邦刑。百僚庭籲。歷日相持。而聖心煩惱。至有閉閤却膳之命。臣忙忙驅策。來伏私次。雖幸淵衷幡然。還收非常之擧。而(刀削)醜類尙保其首領。使振古所無之逆獄。草草了勘。此何事也。敦宗之德。敷心之敎。凡在瞻聆。孰敢不仰揣。而 祖宗之憲章至嚴。臣民之公議愈激。雖以人主之尊。有不得低仰移易者。夫所謂平允刑獄。稱愜人心。惟在於曲盡情犯。斟酌輕重而已。曷當有元。惡大憝。當問而不問。當誅而不誅。終至獄事未完。賀儀先擧。擧措不免顚倒。綱紀將至墮壞。臣竊慨之。臣竊痛之。至若 慈聖諺敎中。證患怪底。形迹畢露等數句語。以 慈聖塞淵之德。當人倫㦧酷之變。必不以依俙彷彿之事。遽然筆之於書。徒惹中外之驚惑。自是以來。人情去益洶湧。皆欲明覈根因。洞破窩窟。一以章討復之大義。一以安聖躬之憂危。而殿下於逆醫拿鞫之請。猶復一例堅拒。臣愚死罪。不敢知以殿下日月之明。獨不念天討五用之義。抑又何哉。臣於一息未泯之前。不忍負國恩。行役之餘。凘綴益甚。情急歸死。今將復路。兹敢悉暴愚悃。伏乞竝從三司之啓。以絕禍亂之萌。以洩神人之憤。批以。勿煩。卿非林下之士。每疏輒稱尋鄕。何也。揆以分義。萬萬未安。久住之方。如之何爲可也。
정조 10년 · 강
兵曹以隨駕軍兵磨鍊啓。
정조 10년 · 목
該曹啓言。來正月初一日。大駕詣 社稷時。以何營軍兵隨駕。何營軍兵留陣。而禁軍及馬步軍。幾番幾哨磨鍊乎。敎以。內外營及各營入直馬步軍。各留十名。訓將都領隨駕。標下軍亦以入直推移使用。禁軍入直八十人隨駕。斥堠伏兵置之。留陣亦爲置之。
정조 10년 · 강
命內乘司謁時囚人等。竝分揀放送。
정조 10년 · 목
此時不可滯囚。且以汰去故也。(刀削)
정조 10년 · 강
黃海監司嚴思晚上疏辭職。賜批許之。
정조 10년 · 목
疏略曰。臣之不職之狀。當遞之義。蓋非一二數也。又況病有根柢。難以時月蘇完。以其情則決不可蹲仍。以其病則又不可强策。伏乞俯賜憐察。亟降鐫改焉。且臣於殷栗前縣監李鼎烈供辭。尤有所難安者。蓋勑行當前。雖雄州大邑。莫不預整凡具。惟彼鼎烈。何獨一無修補。乃於臨急窘速然後。始欲措備云者。是果何心也。至於祭品差員未及來待事。渠則諉之以營關之不先行會。而各務差員。不待促關。擧皆馳到。則殷栗之必待別關催促。而始乃馳進者。抑何意也。身爲差員。而慢不動念。終至於窘急改差之境。以此勘罪。亦有餘裕。何必誘之以頉病。以爲苟且彌縫之計乎。其游辭掩過。誠不滿一哂。此莫非臣於平日。不能彈壓。見輕於守宰之致。是尤難冒之一端也。批以。不可無曲諒。本職許遞。
정조 10년 · 강
御煕政堂親臨都政。召見大臣。吏曹判書尹蓍東。參判李秉模。參議李時秀。兵曹判書金履素。參議柳誼。參知洪明浩進。
정조 10년 · 목
敎曰。旣問大臣。亦如予意。上 尊號慶當設科。而合設於已定之科事分付。○敎曰。上號日陳賀。 惠慶宮陳賀。一體擧行。○領議政金致仁啓言。近來將望苟簡。而武弁中亦有乏人之歎。掌樂僉正金持默。地處異他人。亦周通牢確。可合儲望。請陞資調用。從之。敎曰。氣骨凡百。旣有步驟。本家近甚貧寒。才亦可堪。陞敍有命。尙不收用。司饔主簿洪守榮。今日政陞遷。致仁又啓言。臣於頃日。以具聖弼贈職削去事有所陳達。而注書迄無簡問矣。其時注書。以傳命屢次出入。無怪其遺漏。而入侍承旨亦不提飭。政院事極爲未安。當該承旨注書。請竝重推。從之。○戶曹參判李崇祜啓言。今此上 號都監所用儀物。幾皆以前排取用。而至於禿平床香坐兒爐烟床。則見無前在。此則不可不新備矣。敎曰。平床及香坐兒爐烟床。以排設房書房色所在件取用。自都監勿爲新造。○命兵曹參判前望入之。以尹師國批下。○敎曰。稱才量能。不爽錙銖。卽銓衡是已。苟有才能。如祈奚之去嫌。安石之薦姪。始可謂權然後知輕重也。顧今朝象潰裂。無止泊之望。收拾保合之方。惟在銓衡之臣精白對揚之如何耳。近日俗套。如印一紙。巧事互對之傳法。力避偏重之招譏。自文蔭至于靺★(革+韋)。爲人擇官。名色先定。奚暇留意於稱才量能之方。今世亦有具眼者。見此政眼。以今之時爲何等時也。蔘朮俱儲。昔人有善喩。若使在銓者。能盡參衡之道。洗浣謬習。務從恢蕩。可用也。勿以疏遠捨之。未可用也。勿以親知取之。有若金錘低仰。一枰枰成。則其於服人心鎭世道。豈但曰少補。咨爾兩銓之臣。克體予前席勤諭。勿諉例飭。罔敢或忽。連値儉歲。民憂孔艱。外任各別擇擬。西北松都人。戊申軍功人。淸白吏子孫。竝收用。初仕亦宜愼揀。竝令兩銓知悉。○敎曰。入侍注書及尙瑞院官員。依例陞六。○吏曹判書尹蓍東啓言。各歧仕滿應遷者。相避及未準朔監察禁府都事。戶刑曹漢城府郞官。平市署官員。五部都事。各司久任。時推人員。請竝擬。從之。又啓言。四館陞出六品之時。例有九處講後遷轉之規。而自前雖未經九處講。亦有陞六之規。請依例遷轉。從之。又啓言。蔭仕六品官之經一考後陞品者。每於過都目後照擬。而見今在職者。絕無今夏出六之人。故五品官無以推移備擬。請勿拘陞擬。從之。又啓言。未準朔禁軍將及營將虞候中軍都事守令察訪。請竝擬。從之。又啓言。晉州牧使今當差出。而本州素稱難治。不可不擇差。同道及他道。有聲績已準限未準朔守令。請竝擬。從之。又啓言。司饔主簿洪守榮陞遷事命下矣。聖敎雖如此。而臣曹不可遽然檢擬。旣有愚見。敢此仰達。敎以。慈宮至親通籍之人。只有此人。卿之如是執奏。極爲未安。卿則推考。斯速擬入。○吏批。以金思穆爲黃海監司。金履銈爲晉州牧使。金載億爲溫陽郡守。李勉基爲南原府使。鄭柱爲丹城縣監。洪守榮爲淳昌郡守。李英敎爲順安縣監。李廷範爲草溪郡守。金履彬爲平海郡守。○命大司成前望入之。以洪檢批下。檢違牌。敎以。更爲牌招。陞試使之明日設行。○命承旨前望入之。以李秉模批下。○以李亨正爲牙山縣監。李在杭爲狼川縣監。洪龍健爲河東府使。李頤祥爲江界府使。梁周翊爲漆原縣監。洪杆爲藍浦縣監。李在學爲承旨。吳應常爲煕川郡守。田見龍爲長淵縣監。金憙爲吏曹參判。金憙趙鼎鎭。竝新通也。李禹道爲嘉山郡守。尹師國爲刑曹參判。○命三司前望入之。以沈晉賢爲校理。權裕趙弘鎭爲副校理。李書九爲修撰。李殷模爲副修撰。李壽咸爲執義。朴聖泰爲司諫。○以沈觀之爲春川府使蔡弘履爲大司憲奇彥鼎爲大司諫李亨元洪秉聖奇彥鼎。竝新通也。李章吾爲掌令。朴仁煥吳鵬南。竝新通也。玄重祚韓致應爲持平。金鎔韓永運朴柱遇朴道翔。竝新通也。洪樂貞朴基正爲正言。魚用謙新通也。朴基赫爲博川郡守。金基健爲敦寧參奉。權熻爲 厚陵參奉。徐有秉爲 徽陵參奉。申光直爲 泰陵參奉。吳在鎭爲 章陵參奉。尹光垂爲 惠陵參奉。申憙淵爲 慶基殿參奉。李漢宗爲 寧陵參奉。李英祚爲 穆陵參奉。黃仁燾爲 懿陵參奉。鄭濂爲禮賓參奉。趙翰逵金在佺爲假引儀。○敎曰。同事譴補。不可一移一否。伊時事。專由成川倅所爲。禁軍駕前久勤窠窄。多不收用。雖令作闕。而聞渠貧窮親老。此等之人。無異乞郡。仍令落仕。殊非孝理之政。文山萬戶尹履相。以外職見窠中遷擬。○以崔名宇爲機張縣監。尹履相爲咸從府使。李晴爲龍崗縣令。洪秀輔爲兵曹參判。○兵批。以朴光翰爲忠州營將。李溏爲京畿中軍。張鉉佐爲水原中軍。李鼎勳爲淸州營將。竝新資也。○兵曹判書金履素啓言。新除授淸州營將李鼎勳。與兵使具世勣親査應避云。請以他道營將相換。敎以。自是沈屈之人。因此又於本窠。降資落仕如夏政。實爲可矜。內職窠仍其資調用。此則便是別資。淸州營將。以堂下三品中。更爲差出。○以申大純爲淸州營將。李永秀爲內禁將。金持默爲五衛將。金魯直爲安東營將。竝新資也。李鼎勳爲忠翊將。姜柱河爲永宗僉使。○敎曰。名以大政。則注措不可無彰癉之擧。爲民事守法不撓。獨於權䎐一人見之。此意月前帳殿。亦有下敎。此外此人。自有收錄之典。前府使權䎐。今日政閫帥調用。閫帥時無見窠。海帥水使中瓜限不遠。令該曹內擬作窠。○以權䎐爲黃海水使。尹範益金鎭鼎李永喆洪栒爲宣傳官。李潤文白泓鎭李雲祜鄭欽金東禧爲武兼。李秉道崔錫元梁興龍朴宗撤李獜臣爲部將。具載厚爲東道參軍。朴祥煥爲西道參軍。張東源爲南道參軍。夫士敏黃宗大金復淵楊達源李烜李長炫鄭吉猷爲守門將。○敎曰。今政久勤駕前二人。皆未爲之。禁軍六人。四人未得爲之。而間又有已陳之人。渠輩必有抑菀之心。近瓜邊將二三窠。作窠擬入。○敎曰。吏兵批。外任復職初仕出六人。皆令明日待令。
정조 10년 · 강
召見尙衣提調徐有隣鄭昌順于誠正閣。
정조 10년 · 목
敎曰。 慈殿內下讀案床排案床及褥席巾袱。該堂旣已祗受。勿爲改色。以此用之。今番都監册寶亟樻所用。前以縀品爲之者。依 慈敎以紬代用事知悉。又敎曰。日子迫頭。册寶草圖書看品。今番幷除之。卽爲入刻。
정조 10년 · 강
命今番慶科。除初試試取。
정조 10년 · 목
敎曰。今番庭試。旣命合慶誤行。且今歉歲。外方儒士。許久滯京。實有主客俱疲之慮。一直膠柱。殊非闊猍之意。除初試試取。庭試日字。以初試日子爲之。然則武科初試。依例令兵曹推擇草記。○兵曹判書金履素啓言。今此討逆慶科庭試。旣以來二十四日推擇矣。武科初試。或取三百。或取五六百。今番則取幾人乎。敎曰。取三百人。
정조 10년 · 강
以李邦一爲御營大將。備薦也。尋命竄配。
정조 10년 · 목
御將望。以李邦一點下。承旨洪義榮。以邦一有負犯。不爲頒布。諸承旨從又爭執。敎曰。該房擧措。已極乖當。新除諸承旨之又復覆難。尤涉太過。 御營大將李邦一。卽爲牌招。傳授命召。 承旨李秉模曰。將望非繳還之事。雖不敢不頒下。而在邦一分義。豈敢少無顧憚。肆然受符乎。廟堂擬薦。臣實爲之慨然。而將臣雖體重。邦一擧措。萬萬無嚴矣。敎曰。李邦一事。亦一變怪。自上雖以不屑之意。付之沒覺之科。顧其職任。何等緊重。而目下光景。萬萬無狀。不可但以貽辱朝廷言。前席許多怪悖擧措。不欲煩諭。論以國綱。決不可每每容貸。御營大將李邦一。爲先改差。仍施竄配之典。
정조 10년 · 강
刑曹以發配罪人等押送啓。
정조 10년 · 목
該曹啓言。罪人明謙子壽億。以年未滿。爲先發配旌義縣爲奴。明謙庶姪黃伊。鎭海縣爲奴。復賊奴忠男珍島郡南桃。奴莫金順天府防踏。幷爲奴。婢占禮興陽縣鹿島。婢德伊蛇渡幷爲婢。傔人金彥國興海郡。鄭學濂順天府。姜師周陽德縣。鄭尙濂樂安郡。別陪田海重丹城縣。奴得才孟山縣。幷定配所。卽爲押送。又啓言。罪人李宇鼎康津縣。禹夏疇渭原郡充軍。幷卽押送。
정조 10년 · 강
大提學金鍾秀上疏。賜批。
정조 10년 · 목
疏略曰。臣於昨日前席。忽伏承三館之命。祇緣定號撰箋時急。冒沒出肅。自顧多慚。人謂臣何。曩臣新叨之初。十上辭本。抵死質誓。事會迫急。不免喪失微守。而事過卽遞。噫。臣僇人也。縱荷再造之慈。至今保有縷喘。前後遭罹。專由臣德薄而寵厚。才下而位高。況此第一峻選。人情所共歆艷者哉。目今縟儀卜日。擧行事急。尤不容委命草莾。致令國事狼狽。兹不得不冒陳血懇。亟命遞解臣三館兼銜。廻授無故之人。以幸公私焉。臣於日前。略陳前疏未盡之懷。未卽準請。昨日凌遽無暇。含默而歸。中夜屢起。繞壁彷徨。噫。一自邦慶初群情之咈鬱。以後。國人之積憤。五年如一日矣。逮當夏秋喪變。中外喧騰之言。如羹沸如潮驅。而特緣臓有未捉。事涉難言。緘口腐心。亦已累朔矣。皇天默誘。 慈敎誕降。群凶作逆。一時綻露。則國讎有可復之機。人紀有再明之理。而廷臣之急於外而緩於內。固已自訟其錯。伏奉尙有未了當之事之 慈敎。則臣等稽延之罪。益不可掩矣。到今事端旣露之後。聖上之一向遲疑。有似掩覆而彌縫之。此又何故。目下慮患之方。最係時急。萬一窮寇死中求生之計。無所不至。則到此地頭。殿下欲置四百年 宗社於何地耶。伏乞深懷遠圖。函降處分焉。批以。宿硏之地。何容辭爲。附陳事。 慈敎中三字。昨筵已承 敎。釋諭於大臣矣。此事之如是斳持。予意亦言於大臣。卿何曰掩覆而彌縫。筵敎須從大臣詳聽也。 玉册文製進時急。卿其勿辭行公。
정조 10년 · 목
敎曰。此等命令。亦將不得如期擧行乎。雖曰新除。焉敢若是逡巡。大司成洪檢。從重推考。更卽牌招。如復違牌。直捧禁推傳旨。○因洪檢辭職上疏。敎以。俄有申飭。此疏何爲捧入乎。原疏還給。更卽牌招。陞試今日內使之設行。
정조 10년 · 강
承旨李秉模李在學徐鼎修洪義榮金魯永聯疏。賜批。
정조 10년 · 목
(刀削)批以。卿等勿辭入來。○因諸承宣違牌傳旨。敎以。一幷遞差。
정조 10년 · 목
疏略曰。(刀削)臣於外邑進上事。有所慨然。敢此附陳。凡進上之物。莫不以其土之所產。而水土之美惡。古今判異。古之美土。今爲惡土。水土之疾。間多有之。莫重進上。封進其惡土之生物。石榴蓮實之屬。亦是進上之生物也。臣謂繼自今惡土之邑。則特停土產之生物。代捧乾物。而進上體重。下詢廟堂。特令稟處焉。朝家之置郵傳命。事係緊重。各驛之凋殘轉甚。究其弊源。一則驛吏之女。空然漏籍。一則驛卒之子。濫冒陞吏也。驛吏奴戶籍。名曰形止案。而每式年磨勘於道臣及兵曹。而各驛察訪。旣不能擧職釐革。道臣兵曹。亦未有退却磨勘。伏願嚴飭諸道。俾卽嚴關各驛。以杜弊源焉。批以。勿煩。附陳兩款事。幷令廟堂稟處。(刀削)(刀削)幷批以。勿煩。(刀削)(刀削)
정조 10년 · 강
以洪秀輔李義行李亨元朴天行李敬一趙衍德爲承旨。前望也。
정조 10년 · 강
以李昌運爲總戎使。備薦也。
정조 10년 · 목
政院。以總戎使李昌運。隨牌來到闕下。而實病危重。萬無入來之勢啓。敎以。姑令歸家調理。密符傳授前。仍令守禦使兼察。昨旣聽傳敎。不必更爲牌招。該房依此知悉。總使兼帶捕將。勢難察任。許遞。前望單子入之。待下批牌招。○政院。以新除捕將徐有大方在罷散啓。敎以。敍用。
정조 10년 · 강
命賓對。進定於明日。
정조 10년 · 강
配李邦一于瑞興府。
정조 10년 · 강
召見大提學金鍾秀于誠。正閣。
정조 10년 · 목
鍾秀奏曰。有一士人。來示此紙。見甚驚心。敢此請對云。取覽原紙略曰。洞內有孫哥漢來言。九月病患時。內官李知事看檢藥物。而不用藥局之藥。自煎渠藥進之。服卽卒逝。雖有此事。莫有知者矣。天理難掩。自 王大妃殿。有所察得。以此轉達于上監。上監聞卽大驚。直自成嬪治喪所。拿致李知事。將欲卽地出斬矣。又自中間有解止者。卽地着枷遠竄矣。至月自上特宥放歸李宦本鄕忠淸道地。而大槪此宦。曾與國榮。連腸締結者。而其能大能小。至妖至惡。雖古趙高。無以加之。其養子梁大宜。亦以上寵秩高矣。渠父蒙罪時。亦削其秩。姑差新門內闕祭廳色。而李宦家甚殷富。寶物積如丘山云云。敎曰。此事必有苗脈矣。大抵以他事有疑端。則或可爲一分近似。而至於用藥一款云云。極可笑也。製之煎之之時。予必躬檢。此宮中內外之所知。況藥帒藥器。皆藏之臥內寢室而用之。卿未知此箇事狀。雖如是驚心。事實大抵如此。渠藥之用與不用。可謂毛將焉傳。此中官主管宮房頗多。自中不無猜克。昨年亦有此等無根之說矣。係是宮中之事。不可不從容査探。稍待端緖有無。當出示文案。卿姑爲退去。○龍得供曰。以東山直。隨行五年而見汰。所親兩班。卽洞內申哥。十二月望間。適過申哥兩班。申哥曰。近日國事。無如此之事矣。答曰。豈有如此罔涯之事乎。今番九月喪事。內官以用藥事。頗有傳聞之說爲言矣。問曰。所謂內官誰也。答曰。內官卽李允默。而允默定配之日。允默家老婢。來矣嫂女卜家問卜。而厥婢以爲。吾家大監。以次知主管本宮。用藥之際。或有不善看檢。犯此罪過。以此爲慮云云。聞此不勝疑惑。雖無執跡之事。適因言端。果言於所親兩班矣。問女卜金惡伊。惡伊供曰。內官婢子以爲。大上典卒然被配。莫知其故。藥物看檢之時。慮或有不善擧行之事。有此來問云。龍得妻亦爲參聞矣。命內官李允默婢子惡連與惡伊面質。龍得妻崔阿只招內。與女卜爲友壻之間。故上年九月。見內官家婢子問卜之狀。而女卜謂厥婢曰。此人身數當死故。遭此罪過矣。今番喪事。或出於用藥不善之致乎。厥婢答以爲。吾上典。以本宮次知。每事看檢。則不善周旋於用藥之際。亦或無怪云云之說。果聞之矣。惡連與龍得面質後。惡連招內。與龍得面質。亦皆節節見屈。果於問卜時。因女卜言端有曰。吾上典。以本宮次知。凡事無不主管。今番喪事。出於千萬意外。不過一兩日。上典有此重被罪過。以吾輩罔措之心。慮或於用藥之際。有不善擧行之事。致此遠謫。願聞女卜之占辭爲言矣。龍得更招。不知語意之脈絡。驟聞如此之說。不勝憤痛。上徹無路。偶因所親兩班招問。而有此云云。亦非有意於傳說也。命女卜惡伊崔阿只。幷放送。罪人孫龍得。出付刑曹。咸鏡道洪原縣定配。罪人惡連。刑推一次。全羅道遠島罪人所無地方爲婢次出付。
정조 10년 · 강
召見大臣備堂于煕政堂。
정조 10년 · 목
領議政金致仁啓言。頃以延齡君後事事。有稟處之命矣。此事當以 先朝下敎爲重。亦可參以禮意事例。而 先朝下敎。旣不曰繼後。而曰主祀者。豈或 聖意。只令奉其香火而已耶。恩信之於延齡。昭穆違序。非可擬以主後。而在昔 世宗朝。特命廣平大君奉撫安大君祀。而 璿譜直書以繼子。先正臣宋時烈所撰撫安大君墓碑曰。 世宗繼絕。以廣平大君爲後。其 賜祭文曰。恩旣篤於展親。禮莫重於立後云云。蓋廣平之於撫安。直爲立後。則其於禮意倫序。恐有未安。而 璿譜所記。若先正之文。若是丁寧。久遠之事。今難詳究。臣意則姑依 先朝下敎。以主祀爲定。或爲寡過之道耶。請博詢諸大臣儒臣禮官處之。敎以。無論主祀與立後。 先朝下敎。別無文跡之見在者。恩信名雖 王孫。禮用王子。持難於繼後者。蓋以洛川爲禰故耳。更考 譜略。如得以王子繼王孫之例。不必廣議。卽令該曹決定。又敎曰。更思。無不可奉祀之事。直令奉祀事。分付該官。又啓言。取見大政兩銓望單。則大體似好。其中亦不無可言。如 慶基殿參奉年歲之不書。河東府使三望。移遷者。不懸朔數。無怪其倉卒錯誤。而向來以守令久任事。累有飭敎。晉州雖地大難治。今以纔過十朔。未滿十朔之人。幷爲備擬。至蒙恩點。別提下於主簿。而別提下望。擬以主簿。兩提擧之大政留窠。曾所罕見。不可無警。請吏曹判書尹蓍東從重推考。兵批政注。臣尤昧昧。而虞候與守令緊漫懸殊。以未準朔守令。遽移於虞候。此已不察。至於訓鍊副正李海愚。一日之政。自六品直至三品。亦太無漸。請兵曹判書金履素推考。幷從之。又啓言。咸鏡監司鄭民始狀啓以爲。臣營及南北兵營所屬親騎衛。試取施賞。本無差殊。臣營屬出身親騎衛都試計劃居首沒技居首者。一依南北兵營例。施以加資之典。自願邊將者。依願差送事。令廟堂稟旨分付矣。三營親騎衛。不宜異視。依南北兵營例許施事。請分付道臣。從之。又啓言。民始又以爲。三甲及六鎭穡事。未免失稔。方始抄飢救急之政。南北兵使明春巡操及臣營獨鎭部鍊。姑爲停退。各其官鎭門聚點。依定式擧行事。令廟堂稟旨分付矣。請幷依此擧行事分付。從之。又啓言。南兵使申㬚狀啓以爲。三甲左右營明春習操。依定式擧行。而所管邑鎭。各其官鎭門聚點事。令廟堂稟旨分付。南北關年事。均失登稔。不宜異同。請依此擧行事分付。從之。○敎曰。今番次對。政當歲末。又値上 號之時。未了之案。欲於今日出決末。至於臺啓。新啓中諸條。亦多收殺之事。日前已下之批答。還入改下。不有違於格例耶。致仁曰然矣。予曰。昨日承旨徑出事。卿亦聞之乎。到此地頭。烏得不頒布乎。致仁曰。頃者下敎。至誠惻怛。故臣等他不暇顧。不得已以緩請二字奉承。而承宣之徒事許久相持。不爲頒布。(刀削)予曰都承旨進前。秀輔進伏。敎以。院啓煩䀨。與三司故紙相似。卿等雖終歲爭執。豈有得請之日乎。在事體徒涉屑越。在卿等亦近欠誠。今則都不如趁此速頒之爲愈也。卿等雖爲頒布。寧或發於兩司啓耶。遞去承宣則有自發自止之嫌。不得奉承。卿等則將順決無關於處義。卿試思之。秀輔曰。他承旨之所不爲。臣何敢爲之乎。敎以。然則遷延歲月。幷無止泊。從速頒布頒布後爭執。亦何妨耶。承宣之罷職遞差。豈可日日爲之乎。急急頒布。致仁曰。到今事宜頒布。而承旨之尤不欲頒布者。以擧條中有添書處故耳。敎曰。然則添書字。當爲塗抹。原擧條入之。予當幷與下款事而聽之。今則此事已決末矣。禁府其果擧行乎。福源曰。外議亦或以頒布爲宜。禁府想必擧行矣。致仁曰。以宇鎭事言之。尙今留置。固已國法之乖當。不可不一番盤問。期於結末矣。敎以。渠之罪。雖萬死無惜。以渠地處。至於此境。不幸莫甚。(刀削)予曰。至於以謙事。方欲停當於歲前矣。致仁曰。以謙寧鎭。從速了當。誠得宜矣。敎曰。擧條旣已頒布。玆事可謂妥帖。(刀削)○命二十一日兩司批答還入。改下批答曰。不允。善德事依啓。究覈處法一也。何累王府。移送捕廳。宇鎭事。斯速停啓。以謙事。雖欲更覈。以子作證。大乖王政。雖無是也。渠有負犯。快施當律之請固好。卽爲出付有司。過齋後用律。答府院曰。不允。檢擬長銓事依啓。聲罪擬律。太不襯當。施以削職。一伸公議。禮堂事。亦欲究竟。依啓。律名亦太過。施以不敍之典。戶判事依啓。此則施以罷職。二十二日府院前啓。改下批答曰。寧鎭事依啓。如渠輩。何必設鞫究問。移送捕廳處之。問禁將入來乎。史官奏以違牌。敎以。雖以備堂出牌。身爲將臣。納牌不進。揆以紀綱。萬萬寒心。行副司直李敬懋。令該府拿問處之。詢于大臣曰。武將豈有納牌不進之例乎。致仁曰。前例有無。臣雖未詳。在國體。拿處似不可已矣。予曰事體則然。而放後處置當如何。致仁曰。處義無怪其不欲異前。不必因此而每每處分。若不出。則亦損國體。惟在自上黙運處之矣。敎曰。予意則今番限重譴。期於督出矣。卿言旣如此。則到今勢難勒令察任。誠如卿言。宜思無痕處之之道。改差仍任御將俄者拿處傳敎。勿爲頒布。○敎曰。歲改隔日。今日擧惜。皆爲究竟法也。沈豊之事。不可無一番節拍。以開進身。亦不可無一番警飭。以存事體。大抵伊日臨殿。小大咸簉。參聞與否。自有公議。豈待自明而知之。而初疏則人情無怪其如此。況有前後筵敎。此則固當矣。至於再疏之繼呈於臺啓中姓名未出之前者。跡涉突兀。事關後弊。此人人品。予固好之。責備之擧。頓倍他人。乃所以爲此人之意。禮曹參判沈豊之罷職。又敎曰。目下急務。無出各去偏私。如是然後。可使擧措得宜。人心悅服。當初發啓。乖當極矣。然旣欲發此事。則勿論迫於嚴命與草記承批。其爲事到廹隘。畢竟擧行則一也。擬律之際。雖宜有輕重之區別。而戶禮堂之一發一否。能無礙眼之嫌乎其端雖微。其漸不可長。當該發啓臺臣罷職。且以銓官及禮堂事言之。不露姓名。隱晦極矣。又其下語之罔測。一見猶驚心。當之者固無論。中外之見此具書者。能悅服乎否乎。眞有此箇負犯。其律亦豈止於削竄。擧措之不審。亦不可無警。伊日城上所兩司臺臣。亦爲罷職。仍詢于大臣曰。此事處分何如。致仁曰。事體然矣。予曰。世途之責。專委於卿。今日傳敎。可謂題也。卿須解題可也。致仁曰。以臣之庸愚老耄。有何擔負之責乎。不敢承當矣。予曰。左相之意何如。福源曰。領相 先王朝擔世道之舊老也。是時倚毗之責。捨此其誰。日昨登筵。以謊說事。有所敷陳仍此而竊有所達者矣。頃者領相聞領敦寧之言。萬萬惶凛云矣。致仁曰。臣聞領敦寧之言。甚爲不安矣。予曰。指毀此譽彼而然耶。此箇四字。初非有意寫去也。適因言端。有所酬酢。而卿若以此引義。則予當改之。雖或不改。豈必不安於卿心乎。○致仁啓言。蔭官陞資者。非曾經寺院之正。則不得擬都正該曹佐貳定式也。至於五衛將金持默。臣旣爲儲望。請擢用。則與他有異。自前大臣陳達。則亦無所拘。請都正佐貳之窠。隨卽調用。從之。○惠廳堂上徐有隣啓言。今年京畿三南收租之大縮。尤甚於癸卯。凡係用度。不可不節。營官需及各樣裁減之節。請依癸卯例擧行。詢于大臣。領相金致仁曰。貢人裁減。雖値災年。未曾番番擧行。而至於營官需及各樣價。壬癸年亦皆擧行矣。從之。○敎曰。予有多般可言之事。而每緣筵席之煩聒。不得開言矣。致仁曰。聖敎下之。則謹當奉承矣。敎以。今日筵席。亦未雍容。當於便殿召接。卿等退出。(刀削)(刀削)(刀削)
정조 10년 · 강
吏曹參判金憙。黃海監司金思穆上疏辭職。幷賜例批。(刀削)(刀削)(刀削)(刀削)
정조 10년 · 강
命禁府堂上及諸承旨幷遞差。
정조 10년 · 목
敎曰傳旨則一依初擧條啓下而禁府之尙無一言皁白。擧行形止。尙不草記。極爲駭然。行公堂上竝遞差。○政院以諸承旨請對啓。敎以。退去。○以玉堂求對啓。敎以。以文字書入。又以承旨請對啓。敎以。啓辭更爲捧入。則司謁當定配矣。○以時原任閣臣請對啓。敎以。將有處分。退去。又以閣臣雖承處分之敎。冒死求對啓。敎以。旣有處分之敎。則何敢如是。(刀削)○禁衛營。以罪人善德。移送捕廳啓。(刀削)(刀削)
정조 10년 · 강
以金頤柱爲大司憲。李謙彬爲大司諫。李東稷爲掌令。朴聖集魚用謙爲持平。沈能翼爲正言。鄭昌聖爲判義禁。金頤柱蔡弘履爲同義禁。李羽晉爲中學敎授。成種仁爲東學敎授。沈晉賢爲南學敎授。尹翊東爲西學敎授。幷前望也。
정조 10년 · 강
有政。吏曹判書尹蓍東。參議李時秀進。
정조 10년 · 목
以具㢞沈有鎭金載瓚洪仁浩爲承旨。金鍾秀爲工曹判書。鄭好仁爲刑曹判書。李秉模爲禮曹參判。李在學爲兵曹參判。金憙爲同經筵。韓鼎運爲開城經歷。徐季修爲 明陵參奉。
정조 10년 · 강
重推吏曹判書尹蓍東。
정조 10년 · 목
政院。以肄儀時。進幣爵酒官吏曹判書尹蓍東。連事違召。不卽擧行啓。敎以。因此肄儀之尙未爲之。事體萬萬未安。無端再違。太無所據。爲先從重推考。違牌傳旨勿施。仍以前牌催促。卽爲進參。蓍東又違政牌。敎以。職雖正卿。一日之內。無端四違。大開國體。判書尹蓍東從重推考。與參判更爲牌招。
정조 10년 · 강
命不設學製敎授。禁推。
정조 10년 · 목
敎曰。前後申飭之下。今聞承宣言。尙不設行云。事體所在。極爲駭然。當該學敎授。幷先遞差後禁推。前望單子入之。待下批牌招。
정조 10년 · 목
政院啓言。御營廳時無總察之人。何以爲之。敎以。旣因領相所奏仍任。而此啓辭。以休紙還下。則又復微稟。極爲駭然。該房承旨遞差。
정조 10년 · 강
右議政金熤陳箚。賜批。
정조 10년 · 목
批以。卿懇。領左相批。已悉諭矣。仍命遣史官傳諭。
정조 10년 · 강
諸玉堂聯箚賜批。
정조 10년 · 목
具翼善冠黑圓領袍。乘輿出宣化門。閣臣金鐘秀奏曰。伏聞昨夜下敎。則不勝驚遑之至。命令出納。政院之所當擧行。而潛使一介史官。暮夜頒布者。處分之乖當。莫甚於此。敎以。於古亦有此等事。漢之梁獄是已。今者遣史官。使都事讀諭傳敎。卽爲押去。何以爲之乖當。鍾秀曰。臣按獄時。宇鎭於平問之下。尙且吐露情節。若更下一杖。則想必一一承款矣。藥院提調徐有隣曰。此與梁獄有異。如此獄事。何可輕處乎。昨夜所下密旨。臣等決難奉承。伏望還收焉。敎以。密旨例如是。鍾秀曰。罪人發捕時密旨。則雖如此。而至於此事。則與發捕時密旨有異矣。閣臣李性源曰。此等事。所當自政院頒布者也。何可以密旨擧行乎。(刀削)兵曹判書金履素曰。(刀削)以宇鎭事言之。不可如是酌處矣。敎以。渠之負犯。雖無可恕。而特以院相年老。故今此處分。不害爲敬大臣之道矣。鍾秀曰。敬大臣之敎。恐不必襯當矣。大臣之無罪者。則敬之可也。而如此大慝。豈可與無罪大臣循例敬待者比論乎。履素曰。今番押去都事。不可無罪。敎以。予之所使。何用罪爲。鍾秀曰。都事受罪後。幾可無後弊矣。敎以。今番逆變。可謂前後所無之逆。後豈有如此等之弊乎。承旨李亨元曰。罪關 宗社之賊。決不可一刻假息。終當一番盤問。期於得情。恐合獄體矣。鍾秀曰。夜下傳敎。若不還收。則安知後日。亦豈無如此之變乎。敎以。日色向闌。展拜時刻。不可稽緩。卿等止之。出協陽門。由月覲門詣 本宮。行展拜禮。乘輿出逌覲門。由月覲門。入賓陽門還內。
정조 10년 · 강
罷承旨洪仁浩等職。
정조 10년 · 목
政院以新除左副承旨洪。仁浩同副承旨金載瓚。卽爲牌招。左承旨沈有鎭。拘於廳規。不得請牌。何以爲之啓。敎以昨政除拜。則待漏肅謝。有甚難事。況有今日擧動。則在家待牌。尤萬萬駭然。此等懶惰之人。何責夙夜之任。幷罷職。老病之人。宜有寬恕。左承旨牌招察任。
정조 10년 · 강
以徐鼎修爲承旨。金鍾正爲判義禁。鄭昌順爲刑曹判書。前望也。
정조 10년 · 목
以李在學趙英鎭朴天衡爲承旨。沈銖爲持平。金鎔爲正言。宋載經爲右尹。金持默爲戶曹參議。趙瑍爲同義禁。李★(土+甲)爲知義禁。○再政。以李秉模爲承旨。蔡弘履爲禮曹參判。申益彬爲兵曹參判。洪良浩爲都總管。尹師國尹承烈蔡弘履爲副總管。
정조 10년 · 강
命吏曹參判金憙本職許遞。仍任前職。
정조 10년 · 목
聞方引義。都監事可悶故也。
정조 10년 · 강
尊號都監。以 玉寶篆文及 玉册文入刻啓。
정조 10년 · 목
該都監啓言。 玉寶篆文書寫官領議政金致仁。旣已書出。依下敎除草圖書看品。直爲入刻。 玉册文書寫官領敦寧洪樂性。旣已書出。除草圖書看品。直爲入刻。又啓言。 册寶函樻所用。前以縀品爲之者。以紬代用事命下。而 玉册隔襦袱衣匣。則若非體質堅厚之品。不可造成。此則請依前以廣織貢縀入用。敎以。旣有 慈敎。以紬品間隔綿子用之。自可敦實。依此知悉擧行。
정조 10년 · 강
命中學敎授鄭大容等禁推分揀。
정조 10년 · 강
以李亨逵爲大司憲。尹勉升爲大司諫。前望也。
정조 10년 · 강
飭戶曹判書趙㻐。斯速還朝。
정조 10년 · 목
敎曰。度支擧行。何等緊重。而計其程道。雖似無怪。若能星夜疾馳。豈如是遲滯。戶曹判書趙㻐處。令廟堂嚴飭。使之斯速還朝肅命。
정조 10년 · 강
命自今二十九日。至來初三日。各司藏牌。(刀削)(刀削)(刀削)(刀削)(刀削)(刀削)(刀削)(刀削)(刀削)(刀削)
정조 10년 · 강
命捕廳罪人朴師寔。遠島爲奴。
정조 10년 · 목
敎曰。捕廳囚朴師寔。渠兄與吳渻。抵死結舌。雖至徑斃。渠則決不可白放。遠島爲奴。今夜內押送。仍令配所地方道伯。親執加刑發配事分付。○敎曰。刑曹移送罪人。尙不出給捕廳云。況臺批旣改書頒下。則又何敢如是遲滯。入直郎廳爲先汰去。○刑曹。以罪人寧鎭移送捕廳。罪人朴師寔。興陽縣蛇渡爲奴啓。
정조 10년 · 목
時原任大臣求對。敎以。湯劑當自內勸進。卿等退去。時原任閣臣及諸承旨求對。敎以。退去。
정조 10년 · 강
慈殿。以諺敎下批于賓廳及藥院。
정조 10년 · 목
領議政金致仁等啓言。卽又伏奉 諺敎。臣等之罪。轉益彰著。五內震剝。求死不得。臣等雖甚無狀。亦具秉彝。何敢不明目張膽。鋤治亂逆。思所以安宗社明大義之道乎。今方務積誠意。期格天聽。更乞亟許進御湯劑。不勝顒祝。 批旨曰。昨日已悉論。更無可言者矣。○藥院都提調洪樂性。提調徐有隣。副提調洪檢啓言。討復之義。雖云時急。保護之方。不䆟少緩。今我 大妃殿勉進湯劑然後。 玉體可安。 玉體安然後。聖慮可紓。聖慮紓然後。宗社可奠。以 東朝至仁至慈之德。何不念及於此耶。若其討後之擧。今日廷臣。固有後時之罪。而旣覺之後。沫飮眀張。秉彝之所同得。自昨夕相率呼籲於大殿。庶幾格天。何至於過費 慈念乎。所下湯劑。冒萬死對入。伏乞特 命進御。仍進常膳焉。 批旨曰。昨日意已悉矣。更傳之言。復何有乎。
정조 10년 · 강
賓啓賜批。領議政金致仁。領府事鄭存謙。判府事徐命善。領敦寧洪樂性。左議政李福源。右議政金熤。知中樞具允鈺。左參贊李命植。行司直金華鎭韓光會金鍾正金鍾秀。右參贊金魯鎭。漢城判尹李在恊。戶曹判書鄭一祥。刑曹判書鄭昌聖。知敦寧李性源。行副司直徐有隣徐有寧。兵曹判書金履素。禮曹判書洪良浩。行副護軍崔東岳。行副司直徐有慶鄭好仁李★(土+甲)。知敦寧李澧。知中樞姜世晃。吏曹判書李在簡。行副司直李柱國。工曹判書趙時俊。行副司直金用謙吳載純鄭昌順尹坊咸春君李昌運。行副護軍李仁康。行副司直李聖圭。左尹申益彬。大司成閔鍾顯。行副司直李崇祜李敬懋趙圭鎭李明運李漢昌。右尹具㢞。行副司直徐有大金載順。戶曹參判任希曾。行副司直洪秀輔。同知李漢泰。行副護軍白東俊。行副司直蔡弘履李秉模。兵曹參判尹師國。行副護軍吳載熙李文德。吏曹參判沈豐之。行副護軍元厚顉任嵂。行副司直吳大益金憙金頤柱。刑曹參判金思穆。禮曹參判申大升。同知邊得護。行副司直南玄老李度默黃昇源。工曹參判趙瑍。同知鄭述祚。
정조 10년 · 목
領議政金致仁等啓言。噫嘻。自有國以來。(刀削)亂臣賊子。何代無之。而至凶極憯。豈有如國榮者哉。往在己亥之夏。謂大計可以沮遏。謂天位可以潛移。(刀削)旨意陰慘。內外排布之形。朝夕岡測之憂。迫在呼吸。國之不亡。特幸耳。及夫聖齗斯赫。夬行屛黜之後。燎原之禍。庶幾少熄。而射天之凶。猶復如前。(刀削)日夜綢繆。所酬酢者。果何言。而所營經者。亦何事耶。德相則乃敢以(刀削)顯諸章奏。至今思之。髮豎膽掉。晚後兩司之論。蓋見公議不泯。而國榮則爵秩自如。德相則瘦斃而止。古今天下。寧有是耶。(刀削)嗚呼。邦運不幸。亂逆層生。殿下試思之。今日是何等時也。一自五月之變。中外群情遑遑。靡所止泊。而九月以後。小大虛廓。尤無所係望。(刀削)此時治逆。不宜小緩。臣等以爲。國榮德相。亟施當律。(刀削)臣等當討不討。許久泯默之餘。草草致討。(刀削)是誠不忠不誠。負殿下也。負 慈殿也。臣等雖無狀。豈忍爲此哉。今之國榮德相。尙戴頭於地上者。卽金宇鎭是已。宇鎭出入近密。恩造河如。而失志之後。敢懷凶圖。雖其蹝踪陰秘。謂世可欺。而國言藉藉。指目已久。(刀削)便是眞贜。設心用意。無所不至。目今罪惡彰著。聲討方嚴。而此在渠薄物細故耳。(刀削)人心屬懲創之會。賊黨猶熾。邦命係安危之機。豈可任其一向浸淫。使國榮德相。復接跡而起也。臣等謂削版罪人金宇鎭。亟令王府。設鞫嚴問。明覈情節。夬施王章。斷不可已也。伏況我殿下之所日夜焦心積誠者。卽 慈殿湯膳之勸進。而湯膳勸進之道。惟在於此。惟聖明念哉。批以。云云。致仁等。以不忍聞之敎繳還。仍爲胥命於金吾門外。敎于領敦寧曰。勿待命。今已夜深。明日入來監煎。仍命遣史官傳諭。令承旨原啓燒火。
정조 10년 · 강
命三司新啓啓本燒火。
정조 10년 · 목
大司憲尹承烈。大司諫朴天行。執義姜彛正。司諫洪樂淵。應敎曺允大。副應敎趙弘鎭。掌令成鼎鎭金熙朝。持平柳畊鄭晚錫。敎[校:I-POSITION]理金啓洛。副校理洪聖淵李晴。正言韓商新姜碩龜。修撰嚴思憲李羽晉。副修撰洪義浩等。伏閣啓言。噫嘻。丙丁以來。國運之不幸極矣。倫綱斁絕。變怪層生。凶魁巨慝。指不勝屈。而沮遏大計。潛圖國脈。又莫非國榮。國榮之所以(刀削)表裏綢繆。所圖者何事。晝宵出沒。所營者何計。(刀削)路人亦知其心。(刀削)逆節更無餘地。且其潛結鄙悖。廣布貨賄。究厥情跡。無所不至。臣民之憯鬱。宗社之憂慮。厥惟久矣。獨奈一種陰邪之徒。至有(刀削)大義之晦塞。人心之陷溺。尙何言哉。及夫五月之變。九月之喪。非但冤酷之去而愈切。益覺疑惑之倍加一層。卽伏見 王大妃殿諺敎下者。辭旨哀痛測怛。義理光明嚴截。臣等捧讀未半。心骨俱顫。國勢由是而岌嶪。聖躬自此而孤危。(刀削)臣等漠然無知。伈泄度日。忍與君讎國賊。共戴一天。曾未效沫血之義。臣等之罪。死不足贖。幸䫡 慈敎之昭布。始得凶賊之情節。亟擧天誅。永絕禍萌。不可一刻少緩。而磬甸之刑。雖無所施。追律之擧。齗不可已。(刀削)敎以。云云。以上八字。諸臣以不忍聞。不爲書出。原啓辭三司所見處。卽爲燒火。又啓言。臣等目見國賊之未討。不忍一天之共戴。與三司諸臣。相率合辭。未回天心。至降不忍聞之敎。繼以有原啓燒火之命。今此沫血之擧。實是不得請。則不容已者。故再陳合辭。傳之承宣。已爲謄書。忽地依違。終不啓達。臺啓體重。不敢掩置。古例則然。況且君讎國賊必討之論。惟意阻搪。無難壅蔽。將焉用彼承宣哉。莫非臣等不能見重之致。請命遞斥臣等之職。賜例批。
정조 10년 · 강
命檢閱尹行任定配。李崑秀削職。
정조 10년 · 목
承旨趙衍德啓言。史官備員然後。雖當入侍之時。臺廳傳啓之際。預備例爲進參。而今於兩司詣臺之時。預備翰林。已爲申退。只一注書引接。事甚未安。所當重勘。而本院請推之外。無他可施之罰。何以爲之乎。敎以。此時犯科。萬萬放恣。悤地逃避。尤極駭妄。渠若以預備之役。爲不屑云爾。則諉之右位可也。諉之兼史可也。況於昨日飭敎之後。豈敢有此故犯。近日朝綱。雖無可言。渠輩亦無難毀壞。當該預備翰林定配。右位翰林削職。○該府以尹行任稷山縣定配啓。允之。
정조 10년 · 강
以洪仁浩金載瓚爲承旨。前望也。
정조 10년 · 강
詣摛文院齋宿。
정조 10년 · 목
具翼善冠白袍。乘輿出協陽門。詣本院。○因侍衛節目。敎以。挾輦以入直磨鍊。出番軍勿爲待令。此後除夕日齋宿。依此爲之。槍劍軍今日使用。明日勿爲待令事分付。○敎曰。明日出宮。早食後爲之。時刻。以單嚴磨鍊。百官差晩來會。軍兵雖以入直磨鍊。亦於日出後請出標信事分付。
정조 10년 · 강
中批以李義行爲副總管。新資也。
정조 10년 · 강
命刑曹郞廳汰去傳敎。勿施。
정조 10년 · 목
以李義行爲大司諫。沈埉爲正言。鄭萬始爲校理。李顯靖爲修撰。鄭昌聖爲判敦寧。徐有寧爲判尹。金頤柱爲左尹。鄭昌順爲分內局提調。
정조 10년 · 강
捕廳以罪人寧鎭出付捕校。押送全羅監營啓。
정조 10년 · 목
因特敎。配黑山島也。(刀削)(刀削)
정조 10년 · 강
京兆獻今年京外戶口民數。
정조 10년 · 목
中部四千七十二戶。人口二萬二千七百四十一口。東部七千四百七十八戶。人口二萬八千五百。二十八口。西部一萬五千八百戶。人口七萬二千六十八口。南部九千五百五十一戶。人口四萬八千三百四十八口。北部五千八百八十五戶。人口二萬四千四十六口。五部都元戶四萬二千七百八十六戶。人口十九萬五千七百三十一口。京畿十五萬七千五十四戶。人口六十三萬四千四百三口。忠淸道二十二萬七百十三戶。人口八十六萬二千九百三十七口。原春道八萬一千九十一戶。人口三十二萬六千五百七十九口。平安道二十九萬九千五百二十三戶。人口一百二十八萬六千八百五口。黃海道十三萬六千五百四十五戶。人口五十六萬三千二百六口。咸鏡道十一萬九千六百八戶。人口六十六萬一千十四口。慶尙道三十六萬四千三百四十二戶。人口一百五十八萬五千三十一口。全羅道三十一萬八千九百三十戶。人口一百二十一萬五千二百五十九口。八道都元戶一百六十九萬七千八百六戶。人口七百十三萬五千二百三十四口。五部八道都元戶一百七十四萬五百九十二戶。人口七百三十三萬九百六十五口
정조 10년 · 강
各道進救急饑口穀數。
정조 10년 · 강
承旨呂善享上疏俓出。賜例批。
정조 10년 · 목
疏略曰。昨夕兩司諸臺。以再啓旣傳之後。不爲入啓。相率引避。詆斥無餘。蓋三司合新啓。旣未承批。則法不當更傳再啓。而緣臣昩例。率爾往受。旣受之後。始覺違式。不得不援例拒塞。況於其時。嚴敎荐下。震剝罔措。求死不得。則格外捧入。尤不敢生意。致此避辭之盛氣臚列。莫非臣自取。廉義所關。蹲冒無路。而昨緣門鑰已下。今始陳章徑出。伏乞特許鐫改焉。
정조 10년 · 강
命未下直守令。當日辭朝。
정조 10년 · 목
不可以此時或忽民事故也。
정조 10년 · 목
藥院都提調洪樂性。提調徐有隣。副提調洪檢。詣閤求對。敎以。以何事請對乎。 王大妃殿湯劑。昨已下敎於提調矣。卿等退去。又爲求對。敎以。承俄者下敎。何不退去乎。又爲求對。敎以。今日自 慈殿勸進湯劑。且於進拜 慈殿。還歸之路。觸風添痛。欲御湯劑。若一向如是。則當不進御矣。又爲再次求對。幷敎以。退去。又爲求對。敎以。退去。則當召見醫官矣。又啓言。伏承退去。則召見醫官之命。退出閤外。恭俟下敎。而更鼓已下。醫官無召接之事。不勝抑鬱。冒死瀆擾。特許方寸之地。千萬伏祝。敎以。若云退去。則豈不召見醫官乎。朝廷之困予至此。亦何暇召見醫官乎。○時原任閣臣諸承旨三司諸臣。四次求對。幷敎以。退去。政院又以閣臣承旨三司更爲諸對啓。幷命澴給。仍敎曰。承旨三司若不退去。則當嚴處矣。○閣臣金鍾秀。自鄕上來。詣閤求對。敎以。退去。又爲求對。敎以。酬應難矣。退去。又爲求對。敎以。久未見矣。豈不欲見。此時酬應甚苦。卿之情理。亦難久住城中。卽爲退去還鄕。又爲守閤。敎以。豈如是守閤乎。卽爲退去。又爲求對。敎以。四次求對。尙今守閤。又有此煩聒之擧。何乃困我至此。卽爲退去。退去與否知入。又爲求對。敎以。五次求對。太涉支繁。且以勸進湯劑事。進詣 慈殿。尤不必守閤。卽爲退去。
정조 10년 · 강
命三司合啓啓本付丙。
정조 10년 · 목
大司憲尹承烈。大司諫朴天行。執義姜彝正。司諫洪樂淵。應敎曺允大。副應敎趙弘鎭。掌令成鼎鎭金熙朝。持平柳畊鄭晚錫。校理金啓洛。副校理洪聖淵李晴正言韓商新姜碩龜。修撰嚴思憲李羽晉。副修撰洪義浩伏閤啓言。噫嘻。痛矣。(刀削)榮賊罪斃之後。宜施磬甸之律。而天網太恢。首領久貸者。已切神人之憤矣。乃者宇鎭父子。(刀削)暗窺國勢之孤危。陰爲日後之凶圖。(刀削)其心所在。路人亦知。今伏見諺書 下敎。有曰。兩次喪變。症勢凡百。自初怪底。臣等奉讀至此。不覺心崩而膽裂。噫。此何等慘變也。此何等國讎也。其在究覈之道。不可一刻置之於尋常疑慮而已。(刀削)令王府嚴鞫宇鎭。夬施典刑。以絕禍萌焉。批以。聞昨日賓啓臺啓之批。更焉敢乃爾乎。如有臣分。豈如是乎。原啓辭。三司所見處付丙。仍敎曰。若知今日又見此啓。則昨日豈令燒火乎。若不擧行。則昨日啓辭批答。令注書更爲書出頒布。又啓言。(刀削)宇鎭之暗地糾結。陰懷異圖。卽榮德復出於今日也。榮德之未施顯戮。尙切神人之憤。則國家三尺之刑。豈容再誤於宇鎭乎。且以 諺敎勸之。鄙悖之徒。締結往來者。亦必有其人。而無窮之憂。叵測之圖。尤不可不及今鉤覈。臣等謂亟允前請。幷施王章。至於無識鄙悖之類。亦命該廳。卽刻詗捕。以絕亂萌焉。批以。三司所見處。依昨日例。卽爲燒火。仍敎曰。原啓已燒火乎。若不燒火。則當自內燒火。再次啓辭幷入之。又啓言。臣等半日守閤。再陳血忱。而燒火之敎。便成例批。噫。臣等之言。雖不足輕重。其職則三司也。其論則大義也。不惟不賜允許。反有此過中之擧。是豈臣等之平日所望於殿下哉。伏願亟允前請。以洩輿慟焉。批以。此啓亦爲付丙。又啓言。我 慈聖哀痛丁寧之敎。亶出於爲 宗社明義理之若心至意。乃至於停湯却膳之擧。夫所以仰慰而勸進。惟在於體 慈心而奉 慈訓而已。所以仰體仰奉之道。不外於誅亂賊而雪國讎也。惟願仰承 慈敎。俯循群情。亟允前請焉。批以。卿等退去。仍敎曰。昨日旣以求死不得之心擧行。則今日亦何不擧行乎。卽爲擧行。承傳色下去。輒移時不來。又若如此。則都承旨以下。當以交通內侍之律處之矣。○敎曰。使之頒布則不爲頒布。使之還入則不爲還入。所爲萬萬駭然。當該承旨一幷遞差。
정조 10년 · 강
遣史官。傳命召于三相。
정조 10년 · 목
敎以。若有勿待命之敎。則諸大臣必復入闕中。故只傳命召。須各還其第。
정조 10년 · 강
領議政金致仁。領府事鄭存謙。判府事徐命善。左議政李福源。右議政金熤聯疏。賜批。
정조 10년 · 목
疏略曰。臣等罪在罔赦。求死不得。泥首金吾。未蒙處分。何敢唐突開口。而 東朝湯膳之進。一時爲急。 宗國安危之機。間不䆟髮。冒沒小嫌。有不暇顧。竊附古人獄中上書之義。猥陳聯章。以冀垂察焉。嗚呼。 慈聖所下諺敎。縷縷千百言。明義理也。扶倫綱也。衛聖躬也。奠國勢也。懲亂逆於旣往也。杜禍萌於方來也。諄勸惻怛。嚴正痛快。嗚呼。 慈聖。卽臣等之母也。 聖母義方之訓。若是其丁寧。臣等苟不能對揚。則是豈爲臣子道乎。昨日賓啓。實出於體 慈旨扶國脈之意。乃聖上不但不可其言。至命火之於庭。又以不忍聞之敎。迫令頒宣。此豈所望於聖明者哉。顧今 慈心憂勞。湯膳幷停。一日二日。 玉候漸損。仰想我殿下篤孝至誠。夙宵煎迫。當復如何。勸進之道。惟在於承 慈訓慰 慈心而已。殿下其可以小不忍而悤於大義。不思所以將順 聖母之若心盛德耶。倘殿下念及於此。必有以惕然回悟。伏乞亟降兪音。仍治臣等不忠不誠之罪焉。批以。予豈食言。卿等安心勿待命。仍命遣史官傳論。
정조 10년 · 강
以李秉模尹師國權★(示+嚴)趙尙鎭朴天衡爲承旨。前望也。
정조 10년 · 목
領議政金致仁。領府事鄭存謙。判府事徐命善。左議政李福源。右議政金熤。率二品以上。詣閤求對。敎以。此豈酬應之時乎。又爲求對。敎以。何如是乎。退去然後。可以調攝。調攝然後。可以勸進湯劑於慈殿矣。又爲求對。敎以。何至於是乎。速爲退去。又爲求對。敎以。又何爲而如是。予則敬禮大臣。而大臣何不待予乎。又爲求對。敎以。至於若此。則病中何可堪乎。其將徹宵乎。
정조 10년 · 강
賓啓賜批。座目上同。
정조 10년 · 목
領議政金致仁等啓言。臣等待命而未蒙勘處。求對而不賜引接。情窮勢蹙。又此疾籲焉。臣等雖甚無狀。明目張膽之義。非忽於 慈敎未奉之前。而食肉寢皮之情。轉急於 慈敎旣降之後。噫嘻。國榮。謂國脈可圖。謂大計可遏。(刀削)而王章莫伸。榮斃牖下。德逭肆巿。(刀削)孰無腐心刻骨之痛。而若乃金宇鎭。陰爲他日之地。暗售固結之謀。噫嘻。此何爲也。渠以渠父之子。乃席相門之勢。門生故吏。布在中外。思之及此。已足寒心。(刀削)嗚呼。五月之變。是豈夢想之攸到。而尙幸彌月在前。衆心有係。忽於六朔之中。復纏八域之悲。此何故也。猗我 東朝。敎令不出於朝廷。功施默運於闈闥。夫豈不義而布之於公卿大夫之列也。伏願夬揮乾斷。先將國榮德相。各施當律。(刀削)宇鎭則亟允臺請焉。賜批。則政院啓言。領議政金致仁等以爲。伏奉批敎。無非臣子不忍聞之敎。不敢一刻留置。來詣閤外。謹此還納。爲暴衷情。仍又請對矣。敎以。今番批旨。別無不忍聞之句語。若指陳。則當改下矣。○諸大臣以句語指陳仰對。改批以。昨批中二字云云。卿等豈謂以恐動而發乎。今或食言。能不靦面。卿等何乃不知我至於此。甚痛歎痛歎。予雖誠孝淺薄。凡係承 慈意順 慈心之方。寧或一毫泛忽。而近日所不 慈敎。卿等亦必奉翫之矣。(刀削)(刀削)(刀削)○承旨李秉模等啓言。臣等之求對者五。而始則猶承退去之敎。終焉至於還給。則方寸之地。無望暫借。欲其更求對也。則國體徒損。欲其相率退去也。則目見倫綱斁絕。凶逆鴟張。 宗國之危。不啻如一髮之凛。而尙且乍進乍退。殆若循例者然。則天下寧有是哉。(刀削)噫嘻。凶如榮德而俱逭當律。妖如宇鎭而一任傳襲。(刀削)嗚呼。夏秋喪變。悲冤徹地。尙何忍言。而(刀削) 慈敎赫然。聞此敎。而今已三易宵矣。大臣諸臣。束手而坐。伈伈度了。天下寧有是也。伏乞亟從賓廳之啓。上慰 慈心。下答群情焉。敎以。此啓亦爲付丙。
정조 10년 · 강
慈殿以諺書下批于藥院。
정조 10년 · 목
藥院三提調。啓于 慈殿曰。臣等於昨日。五進湯劑。輒皆還下。惶隕悶蹙。所當更爲呼籲。而瀆擾是懼。退去閤外。通宵徊徨。有臣如此。生不如死。目下擧國同聲。鎭日請討。庶幾罪人斯得。王章夬伸。此時之連却湯膳。非但群情之焦迫。亦不能無憾於慈覆之天。兹敢更煎一貼。趁早封入。伏乞亟回 慈心。命進湯劑。仍御常膳。不勝大願。 批旨曰。朝廷擧措。何如是寒心乎。外面徒爲張大。瀆擾於靜攝之中。不念貽惱於聖躬。而實覈之道則放過。今日臣下之罪。不但關係 宗國。決有顧戀之心而然矣。予忍何心。進御湯劑常膳云云以上三字不忍聞之敎乎。
정조 10년 · 강
召見藥院三提調于誠正閣。時原任大臣閣臣三司隨入。
정조 10년 · 목
都提調洪樂性啓言。俄者諸大臣仰請於 慈殿。而尙未奉明白 下敎。群情焦迫。轉益罔措矣。敎以。 慈聖性度嚴正。朝廷擧措。又未必得當。雖不敢仰揣 慈念。必無明白 指敎。且今則事面似近仰質。 慈心愈益不平。雖予仰請亦不一言。只以予亦不知爲 敎。況於卿等乎。(刀削)樂性請令醫官入診。敎以。何必入診。○承旨李秉模啓言。三司諸臣。隨大臣排闧。而不卽使承旨警咳。環立於戶外。及至筵退之際。而始欲進對。事甚未安。請推考。從之。(刀削)(刀削)(刀削)(刀削)(刀削)(刀削)(刀削)(刀削)(刀削)(刀削)(刀削)(刀削)(刀削)○藥院爲診候求對。敎以。卿等見大臣擧措。雖藥房。何以召見。卽爲退去。又爲求對。敎以。退去。又爲求對。敎以。不必求對。言于大臣。原啓如拔一段句語。當卽引接矣。又爲求對。敎以。置至易之事。何爲如是乎。卽爲退去。○時原任閣臣諸承旨求對。敎以。退去。閣臣又爲求對。敎以。聞拔一句之言。當引接矣。○(刀削)(刀削)(刀削)(刀削)(刀削)
정조 10년 · 강
召見時原任大臣藥院三提調兵判于誠正閣。
정조 10년 · 목
予問。何爲請對乎。履素曰。有一殊常之人。欲爲攔入闕門。故臣營將校問其委折。則以爲。有所上變之事云云。雖未知其何許事變。而此時上告之說。極爲驚駭。使之拘囚。仍卽求對矣。予曰。姓名云何。履素曰。宋樂伏云矣。予曰。然則時原任大臣。俱詣賓廳。招致以問。好矣。○領議政金致仁啓言。兵判察任未久。無怪其生疏。而此等事請對。不使大臣知之。殊涉未安。請推考。從之。又啓言。訓鍊大將具善復。請爲先罷職。從之。又啓言。金吾堂上中。或有職務相妨。或有老病之人。幷許遞。請政官牌招。開政差出。待下批牌招察任。從之。
정조 10년 · 강
以李柱國爲訓鍊大將。備薦也。
정조 10년 · 목
敎曰。御營大將出代間。都提調總察事。從事官發牌聽傳敎。
정조 10년 · 강
有政。吏曹參判沈曹之進。
정조 10년 · 목
以李敏釆爲獻納。洪秀輔爲兵曹參判。金鍾秀爲判義禁。李性源爲知義禁。李★(土+甲)李秉模爲同義禁。黃昌源爲朔寧郡守。
정조 10년 · 강
以徐鼎修爲承旨。前望也。李敬懋爲御營大將。備薦也。
정조 10년 · 목
時原任大臣。率禁堂求對。敎以。昨夜。則大臣兵判謂有時急事。詣閤請對。雖不得不引見。今日又何酬應。退去。若撤庭請後微稟。卽當引接矣。三司伏閤求對。敎以。退去。大臣禁堂。又爲求對。敎以。昨已諭知。撤庭請。則當召接矣。
정조 10년 · 강
召見大臣禁堂及藥院三提調于誠正閣。
정조 10년 · 강
命設推鞫。領議政金致仁。判府事徐命善。左議政李福源。右議政金熤。判義禁金鍾秀。知義禁李性源李★(土+甲)。同義禁李秉模。承旨朴天衡。大司憲尹承烈。大司諫朴天行。問卽應敎曺允大。修撰李羽晉。副修撰洪義浩。副護軍申耆。副司果李書九沈晉賢。刑房都事吳晉秀李義肅。文書都事金獻祚任好常。
정조 10년 · 목
政院以推鞫進去史官不備微稟。敎以。削竄人竝分揀。推案令預備兼史及事變注書。使之往來事分付。捧供後。同義禁先爲入侍事分付。○罪人宋樂休原情。罪人具以謙原情。罪人具以謙更招後施威。罪人具以謙更招後。刑問一次。訊杖第十二度停刑。
정조 10년 · 강
以李集斗洪義榮爲承旨。兪彦鎬爲知義禁。前望也。
정조 10년 · 강
召見藥院都提調洪樂性。提調徐有隣于誠正閣。
정조 10년 · 강
領議政金致仁。判府事徐命善。左議政李福源。右議政金熤聯箚。賜批。